- క్యూ4 లాభాల్లో 4.7 శాతం క్షీణత
- ప్రతి షేర్‌పై రూ.29 డివిడెండ్‌
               ముంబయి : దేశంలో రెండో అతిపెద్ద ఐటి సేవల కంపెనీ ఇన్ఫోసిస్‌ క్రితం ఆర్ధిక సంవత్సరం జనవరి నుంచి మార్చితో ముగిసిన నాలుగో త్రైమాసికం (క్యూ4)లో రూ.3,097 కోట్ల నికర లాభాలతో సరిపెట్టుకుంది. ఇంతక్రితం మూడో త్రైమాసికం లాభాలతో పోల్చితే 4.7 శాతం క్షీణించాయి. గతేడాది ఇదే త్రైమాసికం లాభాలతో పోల్చితే 3.5 శాతం పెరుగుదల నమోదయ్యింది. గత మార్చితో ముగిసిన నాలుగో త్రైమాసికంలో ఇన్ఫోసిస్‌ రెవెన్యూ 4.2 శాతం పెరిగి రూ.13,411 కోట్లకు చేరింది.
డాలర్ల రూపంలో ఇన్ఫోసిస్‌ 2014-15లో మొత్తంగా 15 శాతం వృద్ధితో 2,013 మిలియన్‌ డాలర్ల నికర లాభాలు, రెవెన్యూ 5.6 శాతం వృద్ధితో 8,711 మిలియన్‌ డాలర్లు నమోదు చేసుకుంది. బెంగళూరు కేంద్రంగా పని చేస్తున్న ఈ కంపెనీ 2014-15 రెవెన్యూలో 7-9 శాతం పెరుగుదల అంచనా వేసింది. ఇదే సమయంలో కంపెనీ నికర లాభాలు 15.8 శాతం పెరిగి రూ.12,329 కోట్లకు, రెవెన్యూ 6.4 శాతం వృద్ధితో రూ.53,319 కోట్లకు చేరాయి. ప్రతి షేర్‌పై రూ.29.50 డివిడెండ్‌ను ప్రకటించగా, మరోవైపు ఒక్క షేర్‌కు మరో షేర్‌ బోనస్‌గా ప్రకటించింది.
గత త్రైమాసికంలో ఇన్ఫోసిస్‌ కొత్తగా 52 ఖాతాదార్లను సాధించుకుంది. మూడో త్రైమాసికంలో 59 ఖాతాదార్లు నమోదయ్యారు. దీంతో మొత్తం ఖాతాదార్ల సంఖ్య 950కి చేరిందని ఆ కంపెనీ ప్రకటించింది. క్యూ4లో ఈ కంపెనీ అమెరికా రెవెన్యూ 0.7 శాతం తగ్గగా, భారత్‌లో 4.1 శాతం పడిపోయింది. విలీన, సంలీనాలు ప్రధాన ఎత్తుగడగా నిధులు కేటాయిస్తామని ఇన్ఫోసిస్‌ చీఫ్‌ ఫైనాన్సీయల్‌ ఆఫీసర్‌ రాజీవ్‌ బన్సల్‌ పేర్కొన్నారు. అమెరికా కేంద్రంగా పని చేస్తున్న కల్లిడుస్‌ స్వాధీనానికి 120 మిలియన్‌ డాలర్లు చెల్లించనున్నామని తెలిపారు. ఈ కంపెనీ ప్రధానంగా మొబైల్‌ వెబ్‌సైట్లు, ఆప్స్‌, డిజిటల్‌ షాపింగ్‌ సేవల్లో కీలకంగా పని చేస్తుందన్నారు. మరో 2 మిలియన్‌ డాలర్లతో కర్నెజీ మెలోన్‌ యూనివర్శిటీకి చెందిన అర్విజ్‌ను స్వాధీనం చేసుకుంటున్నామన్నారు.
మీ స్నేహితులకు రికమెండ్ చెయ్యండి